清晨謠
作者：曹勛
朝代：宋

paragraphs: 通夕袌寒衾，冥冥暗風雨。
披衣待平明，起履步庭蕪。
遥遥望扶桑，延目上洲渚。
陰風驅層雲，屯積亙山阜。
草木纏凄悲，杲日霾天步。
林鳥雜亂飛，修塗限商賈。
松竹互摧折，鴟鴞肆翔舞。
四海揚驚濤，鯨鯢竟吞吐。
誰云天地寬，宛足隘環堵。
殊乖夙昔心，塊坐闃無語。
遲遲覽衿带，櫛沐正冠屨。
姑以勤余生，疏剔治園圃。
清晨勞寤歌，無乃思湯武。